b'\n_START_ARTICLE_\nMarian van de Wal\n_START_SECTION_\nEurovisi\xc3\xb3\n_START_PARAGRAPH_\nEl punt clau de la seva carrera musical va arribar l\'any 2004 en el moment en qu\xc3\xa8 va entrar a participar en el programa Euroc\xc3\xa0sting d\'Andorra Televisi\xc3\xb3, presentat per Meri Picart i Josep Llu\xc3\xads Trabal, amb el qual s\'iniciava la selecci\xc3\xb3 de cantants per participar en el Festival d\'Eurovisi\xc3\xb3. Mitjan\xc3\xa7ant el televot, es va aconseguir classificar-se entre les tres posicions finalistes, juntament amb les populars cantants andorranes Ishtar Ruiz i Mar. Amb la participaci\xc3\xb3 en la primera edici\xc3\xb3 del programa Desitja\'m sort, Marian va resultar l\'escollida per representar RTVA a Eurovisi\xc3\xb3 el 2005 gr\xc3\xa0cies als vots d\'un jurat d\'experts i del p\xc3\xbablic d\'ATV. Despr\xc3\xa9s d\'interpretar tres can\xc3\xa7ons a la segona edici\xc3\xb3 del Desitja\'m sort ("D\xc3\xb3na\'m la pau", "La mirada interior" i "No demanis"), l\'escollida pel p\xc3\xbablic i pel jurat va ser La mirada interior._NEWLINE_Despr\xc3\xa9s d\'una important tasca de promoci\xc3\xb3 internacional i un cop feta l\'actuaci\xc3\xb3 a la semifinal d\'Eurovisi\xc3\xb3, Marian van de Wal no va aconseguir classificar-se per la final, malgrat haver aconseguit un total de 27 punts provinents de quatre pa\xc3\xafsos diferents._NEWLINE_Els \xc3\xbaltims lligams de Marian van de Wal amb Eurovisi\xc3\xb3 venen a trav\xc3\xa9s de la seva breu participaci\xc3\xb3 en els programes Alguna cosa batega i Tots som Anonymous, amb qu\xc3\xa8 Andorra Televisi\xc3\xb3 presentava la representaci\xc3\xb3 a Eurovisi\xc3\xb3 de 2006 i de 2007, respectivament. Van de Wal va reapar\xc3\xa8ixer a Eurovisi\xc3\xb3 com a portaveu del televot andorr\xc3\xa0 durant la final de l\'edici\xc3\xb3 de 2007 del concurs europeu, el dia 12 de maig._NEWLINE_Despr\xc3\xa9s del pas per Eurovisi\xc3\xb3, Marian van de Wal va seguir combinant el negoci familiar amb la carrera musical. Ben aviat va crear un duet amb qui va ser la seva professora de cant durant la preparaci\xc3\xb3 per a Eurovisi\xc3\xb3, Hellen Robson, amb qui va elaborar diverses versions catalanes de can\xc3\xa7ons de grups neerlandesos com \xc3\xa9s el cas de "Nota a la nevera". A principis de 2007, Van de Wal va unir el seu talent amb el del m\xc3\xbasic andorr\xc3\xa0 Oriol Vilella tot creant un nou duet amb qui ha elaborat dos singles "Breaking" ("Trencant") i "Waiting" ("Esperant").'